b'\n_START_ARTICLE_\nAnarhizem v \xc5\xa0paniji\n_START_SECTION_\nZgodovina\n_START_PARAGRAPH_\nKot poro\xc4\x8da Hugh Thomas, britanski zgodovinar, se je anarhizem za\xc4\x8del raz\xc5\xa1irjati navkljub dejstvu, da Giuseppe Fanelli ni znal \xc5\xa1pansko.\xc2\xa0\xc2\xbbOd njegovih \xc5\xa1panskih poslu\xc5\xa1alcev, ki so bili ve\xc4\x8dinoma \xc4\x8drkostavci, ga je razumel komaj vsak deseti, a vseeno je njegovo predavanje u\xc5\xbegalo,\xc2\xab\xc2\xa0pi\xc5\xa1e Thomas. \xc5\xbde leta 1873 je imel Bakunin v \xc5\xa0paniji 50.000 gore\xc4\x8dih prista\xc5\xa1ev, ki so se zaradi svoje pripadnosti prvi internacionali imenovali\xc2\xa0\xc2\xbbinternacionalisti\xc2\xab._NEWLINE_Thomas nadalje ugotavlja, da je uspeh deloma pripisati dejstvu, da se je mnogim \xc5\xa0pancem spri\xc4\x8do moderne dr\xc5\xbeave to\xc5\xbeilo po srednjeve\xc5\xa1ki preprostosti, ko so se va\xc5\xa1ke skupnosti in razne province upravljale same, brez posegov od zgoraj in od zunaj. \xc5\xa0panski anarhisti so si veliko sposodili tudi pri Cerkvi, saj je tudi \xc5\xa1panska duhov\xc5\xa1\xc4\x8dina priporo\xc4\x8dala nekak\xc5\xa1no komunalno skupnost in grajalo pridobitni\xc5\xa1tvo. Tako je mogo\xc4\x8de interpretirati, da se je mnogim \xc5\xa0pancem anarhisti\xc4\x8dni nauk zdel nadaljevanje stare vere in se je med njimi tudi \xc5\xa1iril kot religija._NEWLINE_Najbolj \xc5\xa1tevilni pripadniki anarhizma na za\xc4\x8detku so prihajali iz vrst stavcev, u\xc4\x8diteljev in \xc5\xa1tudenti, najbolj pa se je raz\xc5\xa1iril med kme\xc4\x8dkim prebivalstvom Andaluzije in sploh \xc5\xa1panskega juga, kjer je bila skoraj vsa zemlja v rokah veleposestnikov. Iz Andaluzije je zamisel anarhizma presko\xc4\x8dila v druge province, zlasti v Barcelono, kamor so delavci iz Andaluzije prihajali po zaslu\xc5\xbeek. Barcelona, \xc5\xbee tedaj milijonsko mesto, je hitro postala ena izmed glavnih trdnjav anarhizma._NEWLINE_Prva preizku\xc5\xa1nja Bakuninovih zamisli v \xc5\xa0paniji je bila velika stavka v Alcoyu leta 1873, ko je pe\xc5\xa1\xc4\x8dica anarhistov osvojila mestece.\n_START_SECTION_\nKonkretna dejanja\n_START_PARAGRAPH_\n\xc5\xa0panski anarhizem se je sicer \xc5\xa1iril prek propagandnega gradiva, vendar pa predvsem prek propagandnih dejanj. Mednje so sodili atentati, namenjeni vlivanju strahu vsem oblastnikom. V dveh desetletjih naj bi ubili tri ministrske predsednike, ve\xc4\x8dkrat so posku\xc5\xa1ali ubiti tudi kralja Alfonza, prvi\xc4\x8d leta 1906 na njegov poro\xc4\x8dni dan._NEWLINE_Prvak \xc5\xa1panskih anarhistov v tridesetih letih je bil Jos\xc3\xa9 Garc\xc3\xada Oliver, katerega cilj je bil\xc2\xa0\xc2\xbbiztrebiti zver v \xc4\x8dloveku\xc2\xab\xc2\xa0in ki je moral zaradi domnevnih nasilstev in ubojev ve\xc4\x8d let presedeti v zaporu. Med vodilnimi \xc5\xa1panskimi anarhisti sta pred \xc5\xa1pansko dr\xc5\xbeavljansko vojno izstopala \xc5\xa1e Buenaventura Durruti in Francisco Ascaso. Skupaj sta med drugim sku\xc5\xa1ala ubiti kralja Alfonza ob njegovem obisku v Parizu, leta 1923 naj bi ubila sarago\xc5\xa1kega nad\xc5\xa1kofa, leto kasneje pa sta izvedla znameniti napad na banko v Gijonu. Pobegnila sta iz domovine, se potikala po Ju\xc5\xbeni Ameriki in v Parizu nekaj \xc4\x8dasa vodila majhno anarhisti\xc4\x8dno knjigarno. Durrutija so \xc5\xa1tiri dr\xc5\xbeave obsodile na smrt. Hugh Thomas ocenjuje, da\xc2\xa0\xc2\xbbDurruti in njegovi pomo\xc4\x8dniki niso bili navadni kriminalci, temve\xc4\x8d so bili sanja\xc4\x8di in sila\xc5\xa1ki zanesenjaki\xc2\xab.'